久旱府中取虎頭骨投邢山潭水得雨戲作
作者：蘇轍
朝代：宋

paragraphs: 邢山潭中黑色龍，經年懶卧泥沙中。
嵩陽山中白額虎，何年一箭肉爲土。
龍雖生，虎雖死，天然猛氣略相似，生不益人死何負。
虎頭枯骨金石堅，投骨潭中潭水旋。
龍知虎猛心已愧，虎知龍懶自增氣。
山前一戰風雨交，父老曉起看麥苗。
君不見岐山死諸葛，真能奔走生仲達。